Intet mindre end operasang og tapas kunne gøre det, da Limfjordsteatret i Nykøbing i dag blev indviet. Det var ikke kun en stor dag for landsdelen. Det var også en stor dag for teaterlederen. - Det er skønt efter så mange år at få det her kæmpe hus, som man har drømt om. Det er jo sjældent, at man får lov til at få drømme til at gå i opfyldelse, siger Gitta Malling, der er teaterleder i Limfjordsteatret. I dag er Limfjordsteateret officielle åbning, men hele weekenden har morsingboerne fejret det nye byggeri. Et kulturelt fyrtårn i Nordvestjylland Det nye Limfjordsteater skal sætte Mors på det kulturelle danmarkskort. - Der er ingen tvivl om, at vi har fået et fyrtårn på Mors. Det, at vi har fået så ikonisk en bygning, kommer til at betyde noget, fordi det kan trække folk til, siger Gitte Malling. Det er ikke kun teaterlederen, der tror på, at teatret bliver vigtigt for området. Annemette Færch, der er bestyrelsesformand i Færchfonden, mener, at teatret er vigtigt for hele landsdelen. - Vi har valgt at støtte det her projekt, fordi vi ser, at kulturen er central i forhold til at bo og leve i Nordvestjylland, siger hun. Det nye Limfjordsteater er stadig et intimteater, hvor der er plads til mindre og anderledes forestillinger. Der er også plads til workshops, foredrag, forestillinger med spisning og særlige teaterpakker. En spændende bygning Det nye scenekunsthus er et særligt byggeri. Det er 52-kantet, 1800 kvadratmeter stort og har kostet over 30 millioner kroner. Teaterlederen tror, at den ikoniske bygning vil trække folk til, som ikke er interesserede i at se teater. - Der er noget derinde på flere planer, som man kan se, siger Gitta Malling. Teatret er rundt indvendigt, så publikum kan se forestillingerne fra alle vinkler. Det er nyt, mener hun. Annemette Færch, der har været med til at støtte det nye teater, bakker op om, at det særlige teater er vigtigt i lokalområdet. - Det er et stærkt afsæt for at markere kultur i hele Nordvestjylland, siger bestyrelsesformanden for Færchfonden. Bygningen har tre sale. En af dem er en multisal, hvor drama-eleverne på Morsø Gymnasium skal have undervisning. Teatret med de 52 kanter er støttet af blandt andet A.P. Møller Fonden, Færchfonden, Lokale og Anlægsfonden og Morsø Kommune.

Referat:
Det er en stor dag i Nykøbing. Limfjordsteatret er blevet officielt indviet med operasang og en flok dansere med røde parykker, og det er en drøm, der går i opfyldelse for teaterlederen.